Toelaes: OB gevra om minister se vriend te bekykBathabile Dlamini. Foto: Flickr/GovernmentZA Bathabile Dlamini, minister van maatskaplike ontwikkeling, het bewerings dat ŉ vriend van haar bande het met Cash Paymaster Services (CPS), wat verantwoordelik is vir die uitbetaling van maatskaplike toelaes, ten sterkste ontken. Die Sunday Times het berig hulle het selfoonboodskappe wat Dlamini met Lunga Ncwana, ŉ sakeman, wat bande met CPS se swartbemagtigingsvennoot het, verbind. Dlamini het gesê die “ondersoek” is al holrug gery en dat die saak al twee jaar gelede deur die Valke ondersoek en in November 2015 gesluit is. Die Sunday Times berig ook oor korrespondensie tussen Dlamini en Zane Dangor, die voormalige direkteur-generaal (DG) van die departement van maatskaplike ontwikkeling, wat vroeër vanjaar bedank het ná die skandaal van die Suid-Afrikaanse agentskap vir maatskaplike sekerheid (Sassa) aan die lig gekom het. Die departement van maatskaplike ontwikkeling het in ŉ verklaring gesê die koerant, sy redakteurs en eienaars is daarop uit om die betoog dat die minister korrup is voort te dryf en voorsien Suid-Afrika van geen bewyse dat dit wel so is dat die minister voordeel getrek het as CPS die kontrak om die maatskaplike toelaes te betaal, behou het nie. “Die media skryf al vier jaar lank oor die vermeende verhouding tussen Dlamini en Ncwana en kon nog nie een maal met ware bewyse vorendag kom nie. Die vraag wat Suid-Afrikaners hulself moet afvra, is: Hoekom wil hierdie sogenaamde ‘bronne’ nie hul inligting aan wetstoepassers oorhandig nie?” het die departement gesê. Die DA het intussen in ŉ verklaring gesê dat hulle adv. Busisiwe Mkhwebane, die openbare beskermer (OB), sal nader om die bewerings te ondersoek. “Die minister se bande met Ncwana is kommerwekkend as ŉ mens in ag neem dat Ncwana ŉ goeie vriend van Brian Mosehla is. Mosehla het glo R83 miljoen in sy sak gesteek as CPS se swartbemagtigingsvennoot,” het die DA gesê. Die departement het dié ondersoek deur die OB verwelkom en meen dit sal ŉ einde bring aan halfhartige ondersoeke deur mense wat nie belangstel in die waarheid of objektiwiteit nie.